DCCขึ้นราคาสู้ก๊าซ มาร์จินรายได้ต่ำเป้า
DCC แบกค่าก๊าซแพงไม่ไหว ปรับราคาแล้ว 3-4 บาท ไตรมาส 4 ขยับอีก 2 บาท ทุ่มงบ 80 ล้าน ปรับปรุงเตา หวังมาร์จินเท่าปีก่อน หั่นรายได้โตแค่ 10%
24 พ.ค. 2555

DCC แบกค่าก๊าซแพงไม่ไหว ปรับราคาแล้ว 3-4 บาท ไตรมาส 4 ขยับอีก 2 บาท ทุ่มงบ 80 ล้าน ปรับปรุงเตา หวังมาร์จินเท่าปีก่อน หั่นรายได้โตแค่ 10%
นายมารุต แสงศาสตรา ผู้ช่วยเลขานุการบริษัทและผู้อำนวยการฝ่ายเทคโนโลยีสารสนเทศและนักลงทุนสัมพันธ์ บริษัท ไดนาสตี้ เซรามิค (DCC) เปิดเผยว่า ตั้งแต่เดือน พ.ค.ที่ผ่านมา บริษัทได้เพิ่มราคาขายกระเบื้อง 3-4 บาท และไตรมาส 4 พยายามขึ้นอีก 2 บาท เพื่อขยับราคาเป็น 135 บาทต่อตารางเมตรให้ได้ แต่ราคาเฉลี่ยทั้งปีจะอยู่ที่ 133 บาท เพราะบริษัทไม่สามารถแบกรับต้นทุนค่าก๊าซที่เพิ่มสูงเป็นประวัติการณ์นับตั้งแต่ก่อตั้งบริษัทมาที่ 429 บาทต่อล้านลูกบาศก์เมตร หรือขึ้นมา 27% 
“ค่าแรงไม่กระทบกับบริษัทมาก แต่เรื่องก๊าซทำให้ต้นทุนเพิ่มขึ้นมา 8 บาท บริษัทเพิ่มราคาได้ 3 บาท ส่วนต่างอีก 5 บาท เราจะเน้นการเพิ่มประสิทธิภาพการผลิตด้วยการทุ่มงบ 80 ล้านบาท ปรับปรุงเตาทั้งหมด 3 เตา เพื่อต้องการรักษาอัตรากำไรสุทธิที่ระดับ 18.2% เท่ากับปีก่อน โดยไตรมาส 1 ลดไปอยู่ที่ 17.6% และอัตรากำไรขั้นต้นที่ 41-42% ลดไปอยู่ที่ 39.6%” นายมารุต กล่าว
นอกจากนี้ บริษัทได้ปรับลดเป้ารายได้ปีนี้เหลือเติบโต 10% จากปีก่อน จากเดิมตั้งเป้าโต 15% เนื่องจากไตรมาสแรกมีรายได้โตเพียง 4% ขณะที่ตลาดรวมเติบโต 6% เนื่องจากเสียส่วนแบ่งการตลาดไป 2% เพราะปัญหาขาดแคลนรถขนส่ง
อย่างไรก็ดี คาดว่าไตรมาส 2 นี้จะกลับมาเป็นปกติทั้งรายได้และส่วนแบ่งการตลาด ทำให้รายได้ดีกว่างวดเดียวกันของปีก่อน 
สำหรับงบลงทุนปีนี้ใช้ทั้งหมด 455 ล้านบาท เพื่อเปิดสาขาใหม่ 15 แห่ง รวม 200 ล้านบาท ปรับปรุงเตาเผา เพิ่มกำลังการผลิตอีก 5% หรือสิ้นปีนี้จะมีกำลังการผลิตเป็น 64 ล้านตารางเมตร จากปัจจุบัน 61.8 ล้านตารางเมตร